কবীর চৌধুরী: মোটামুটি ভাল ছাত্রই ছিলাম বলা যেতে পারে। আমার ইংরেজির প্রতি আকর্ষণ অবশ্য আমার বাবার কারণেই প্রথম হয়। তিনি আলীগড়ে পড়াশুনা করেছিলেন। ইংরেজির কয়েকজন খুব ভালো অধ্যাপকও ছিল তাঁর। চমৎকার ইংরেজি জানতেন আমার বাবা। তিনি আরবী, ফারসী এসবও জানতেন খুব ভাল। আচকান পায়জামা পরতেন সারা জীবন। তার উৎসাহ উদ্দীপনায় আমরা ইংরেজির প্রতি আকৃষ্ট হই এবং আমি ভাল ছাত্র ছিলাম। এটা আমি নিজেও বলবো, কারণ ইংরেজি অনার্সে আমি ফার্স্ট ক্লাস ফার্স্ট হই। সে বছর মাত্র একজনই ফার্স্ট ক্লাস পায়। আর এম.এ তেও আমি ফার্স্ট ক্লাস ফার্স্ট হই। যদিও তখন পাঁচ জন ফার্স্ট ক্লাস পেয়েছিল। তখন একশোর মধ্যে ষাট পেলেই ফার্স্ট ক্লাস দেয়া হত। আমি কয়েকটি পেপারে ৬৫, ৬৬, ৬৭ পর্যন্তু নাম্বার পেয়েছি। সাধারণত এভারেজে ৬০ পেলেই ফার্স্ট ক্লাস হত, কিন্তু আমার ক্ষেত্রে এভারেজ করতে হয়নি। আমার প্রতি পেপারেই ৬০ এর উপরে নম্বর ছিল। আমি শুনেছে যে এর আগে একমাত্র বুদ্ধদেব বসুই আমার চেয়ে বেশী নম্বর পেয়েছিলেন।